b'\n_START_ARTICLE_\nCiril Grmek\n_START_SECTION_\n\xc5\xbdivljenje in delo\n_START_PARAGRAPH_\nRodil se je v zelo zavedni slovenski dru\xc5\xbeini kmetu Alfonzu in gospodinji Viktoriji Grmek rojeni \xc5\xbdvokelj. Ljudsko \xc5\xa1olo je kon\xc4\x8dal v rojstni vasi, tri razrede gimnazije pa v Celju. Po fa\xc5\xa1isti\xc4\x8dni prepovedi delovanja slovenskih prosvetnih dru\xc5\xa1tev se je tudi sam, tako kot celotna dru\xc5\xbeina, pridru\xc5\xbeil tajni organizaciji TIGR. Po usmrtitvi \xc5\xa1tirih slovenskih domoljubov 6. septembra 1930 (Ferdo Bidovec, Fran Maru\xc5\xa1i\xc4\x8d, Zvonimir Milo\xc5\xa1, Alojz Valen\xc4\x8di\xc4\x8d) na streli\xc5\xa1\xc4\x8du pri Bazovici je fa\xc5\xa1isti\xc4\x8dna policija isti dan aretirala Cirila, o\xc4\x8deta in brata Alfonza, zadnje dva so po \xc5\xa1tirih mesecih izpustili, Cirila pa poslali v internacijo v pokrajino Matera. O\xc4\x8de in brat sta pred ponovnimi aretacijami pobegnila v Kraljevino Jugoslaviji, Ciril pa se je po amnestiji konec leta 1932 vrnil domov v Avber, tu obdeloval kmetijo, se poro\xc4\x8dil ter \xc5\xa1e naprej sodeloval s tigrovci. Vzhodno od vasi Avber, v dolino potoka Ra\xc5\xa1a, so oboro\xc5\xbeene trojke z Danilom Zelenom na \xc4\x8delu prina\xc5\xa1ale prepovedano literaturo in drug material in se v bli\xc5\xbeini Grmekovega doma sestajale s primorskimi tigrovci. Ciril je bil ob sleherni fa\xc5\xa1isti\xc4\x8dni manifestaciji aretiran in poslan v zapor. Tudi ob italijanskem napadu na Jugoslavijo je bil 13. aprila 1941 aretiran, nato odpeljan v internacijo ter po nekaj mesecih izpu\xc5\xa1\xc4\x8den. Po vrnitvi domov je delal za Osvobodilno fronto in postal tajnik OF za kra\xc5\xa1ko okro\xc5\xbeje. Februarja 1944 je bil namenjen v vas Orlek. Med potjo se je ustavil v vasi Kri\xc5\xbe. Vas so zaradi izdaje Nemci nepri\xc4\x8dakovano obkolili in zajeli ve\xc4\x8d ljudi, med njimi tudi Grmeka. Vse zajete so odpeljali v Se\xc5\xbeano, jih tam v zaporu tri tedne kruto mu\xc4\x8dili, nato pa vse ustrelili na gmajni Planina pri Se\xc5\xbeani, kje stoji spominsko obele\xc5\xbeje.'